text: Narkobilist med trailer torpederer hæk
  29 november 2016 kl. 05.40
  En 36-årig mand kørte i nat bil med flere stoffer i blodet, han endte dog i en hæk med sin bil og trailer
  Klokken halv tre i nat stoppede køreturen for en 36-årig mand, da han kørte sin bil og trailer gennem et sving nær Vojens.
  - Da han kører gennem kurven, mister han herredømmet over sin bil og ender i en hæk. Han kom dog ikke noget til, siger Erik Lindholdt, vagtchef ved Syd- og Sønderjyllands Politi, til TV SYD.
  Erik Lindholdt, vagtchef ved Syd- og Sønderjyllands Politi: "Vi fandt både spor af kokain og amfetamin i mandens blod"
  Det viste sig, at manden havde flere stoffer i blodet, da uheldet skete.
  - Vi fandt både spor af kokain og amfetamin i mandens blod, siger Erik Lindholdt.
  Og derfor fik manden, der kommer fra lokalområdet, udtaget en blodprøve på sygehuset.
  Også i Sønderborg snuppede politiet en narkobilist, her var der tale om en 25-årig mand med cannabis i blodet.
  
  
  